
Maghiliusa sa pag-atubang sa pasismo kag 
terorismo sang reaksyonaryo nga estado 


IDALUM SA PAGHARI NI MARCOS JR, sobra nga 
nag-antus sa mapigoson nga kahimtangan ang 
pumuluyo, ginsabwag sa reaksyonaryo nga estado 
ang pasismo kag terorismo batok sa katawhan 
gamit ang iya mga reaksyonaryo nga pwersa nga 
amo ang Armed Forces of the Philippines (AFP), 
Philippine National Police (PNP), National Task 
Force (NTF)-Elcac kag ila mga kahimbon. 

Gingamit ang NTF-Elcac bilang institusyon nga 
nagpa-lehitimo sa pagkontrol sang militar sa mga 
sibilyan nga ahensya sang reaksyonaryo nga gob- 
yerno. Nagpalapnag ini sang civil-military operations 
sa mga komunidad sang mangunguma. Nagahimo 

man sang mga iskema sang pagpanginto kag pag- 
paniplang ang NTF-Elcac kaangay sang Enhanced 
Comprehensive Local Integration Program (E-CLIP) 
agud maganyat sa pagsurender ang mga sibilyan 
nga gindudahan nga mga katapo ukon supporter 
sang New People’s Army (NPA), kag Barangay 
Development Program (BDP) nga nagserbi nga 
bubon sang korapsyon sa mga opisyal militar kag 
sa mga burukrata. 

Ang bag-o nga gindeklara ni Marcos Jr nga 
Proclamation 404 nga kuno amnestiya para sa 
mga “anay rebelde” nga katapo sang CPP-NPA 
ang isa man ka paghinabon nga taktika sa peke 

nga pagpasurender kag indi sin- 
sero nga tikang para sa paglab- 
ot sa matuod nga kalinong. 

Sa isla sang Negros, daw 
plaka nga guba ang mga bayaran 
nga AFP kag PNP sa retorika nga 
lutoson ang rebolusyonaryo nga 
kahublagan kag ang NPA sa sini 
nga tuig. Sa pagpanguna ni Visa- 
yas Command (VISCOM) chief Lt. 
Gen. Benedict Arevalo kag 3rd 
Infantry Division (ID) commander 
MGen. Marion Sison, todo-larga 
ang kabutigan kag pagpaniplang 
sa pumuluyo agud masustine ang 
ginpabugal nga “lapit na nga 
mapukan ang NPA sa Negros.” 

Sa pihak sang ini nga tinikal, 
wala untat kag mas nagsingki 
ang kalakasan sang AFP, PNP, 
kag NTF-Elcac sa ila kampanya 
kontra-insurhensya. Ang mga sibil- 
yan, mayoriya mga mangunguma, 
ang nanguna nga mga biktima 
sini kag ginpasibangdan nga mga 
katapo ukon supporter sang NPA. 
Lapnagon ang militarisasyon sa 
kaumhan nga nagtuga sang grabe 
nga truma kag kakugmat sa 
pumuluyo. Ginkomiter sang AFP 
kag PNP ang mga makasiligni nga 
pagpanglapas sa tawhanon nga 
kinamatarung kaangay sang eks- 
trahudisyal nga pagpamatay, ab- 
daksyon, iligal nga pag-aresto, 
pagpanglugos, pagpangbomba, 
patarasak nga pagpangluthang, 
pagpangastigo, pagpamahug, pag- 
pangharas kag intimidasyon. 

Muklat ini nga paglapas sa 
Ikaapat nga bahin, Artikulo 4, 
Numero 4, sang Comprehensive 
Agreement on Respect for Hu- 
man Rights and International 
Humanitarian Law (CARHRIHL) 

nga ara man sa internasyunal 
nga makitawhanon nga laye (IHL), 
"ang sibilyan nga populasyon kag 
mga sibilyan trataron bilang mga 
sibilyan kag may kinatuhay sa 
mga hangaway, kag upod ang ila 
mga pagkabutang, indi pwede 
atakehon." 

Dugang pa sa Artikulo 4, 
Numero 1, "dapat man tagaan 
sang pagrespeto ang kabuhi, dig- 
nidad, tawhanon nga kinamata- 
rung, politikal nga ginapatihan 
kag ang moral kag pisikal nga 
integridad kag may proteksyon 
sa tanan nga sirkumstansya kag 
tratahon nga tawhanon nga wala 
sang diskriminasyon sa rasa, 
kolor, pagpati, kasarian, natawhan, 
sosyal nga istatus kag iban pa 
nga kaangay nga kriterya ang 
mga persona nga hors de com- 
bat kag ang wala sang direkta 
nga kabahin sa inaway." 

Sa paglagas sang mga pasista 
nga militar sa mga quota kag 
dedlayn, ara sa risgo ang inosente 
nga mga sibilyan tungod gina- 
balewala ang kinatuhay sang sibil- 
yan kag mga Pulang hangaway. 

Sini nga tuig, naglab-ot sa 
304 ka bayolasyon sang tawhanon 
nga kinamatarung nga hinimoan 
sang mga pasista nga pwersa sang 
AFP kag PNP nga nag-imbolbar 
sang masobra 13,117 ka mga 
biktima (131 ang mga menor de 
edad). Kabahin ini sa 537 ka 
kaso sang pagpang-abuso sang 
tawhanon nga kinamatarung kag 
masobra 38,834 ka mga biktima 
sang mahigko nga gyera kontra- 
insurhensya sang AFP, PNP, kag 
NTF-Elcac idalom sa rehimen 
Marcos II. 

Sini nga 2023: 
304 ka bayolasyon sang 


tawhanon nga 
kinamatarung nga 
hinimoan sang mga 
pasista nga pwersa sang 
AFP kag PNP 


13,117 ka mga biktima 


131 ang mga 


menor de edad 


Idalum sa paghari 
ni Marcos Jr sa 
isla sang Negros: 


537 ka kaso sang 
pagpang-abuso sang 


tawhanon nga 


kinamatarung 


38,834 ka mga biktima 


Nagapasalamat ang Ang Paghimakas sa mga kontribusyon agud mangin madinalag-on ang 
ini nga isyu. Sa pagpauswag sang aton Ang Paghimakas, ginapangabay sa tanan nga 
bumalasa nga padayon nga mag-amot sang mga balita, piktyur, istorya kag iban pa nga 
sinulat. Nagapangayo man kami sang inyo mga suhestyon kag komentaryo paano pa 


gid ini pauswagon. 


I angpaghimakas@protonmail.com 


W) negrosrevportal.wordpress.com 

Sa bilog pungsod: 


137 ang mga biktima sang 
ekstrahudisyal nga pagpamatay sa 
idalum sang rehimen Marcos II 


Sa isla sang Negros: 


54 ang mga kaso sang 
pagpamatay sa diin 38 ang 
natabo sini nga 2023 


Buot silingon, 4 ang Negrosanon 
sa kada LO nga ginpatay sang 
pasistang militar ukon 3 ka 
Negrosanon kada bulan halin sa 
pagpungko ni Marcos Jr. 


Sa bilog pungsod, 137 ang biktima sa eks- 
trahudisyal nga pagpamatay sa idalum sang rehi- 
men Marcos II. Diri sa Negros, 54 ang mga kaso 
sa pagpamatay sa diin 38 ang natabo sini nga 
2023. Buot silingon, apat ang Negrosanon sa 
kada 10 nga ginpatay sa pasistang militar ang 
ukon tatlo ka Negrosanon kada bulan halin sa 
pagpungko ni Marcos Jr. 

Gamit ang mainstream kag social media, nag- 
palapnag sang mga peke nga impormasyon ang 
AFP, PNP, kag NTF-Elcac sa ila bogus nga 
kadalag-an. Lapnagon ang ila kabutigon para 
maghinabon sa ila mga krimen. Sa 38 ka mga 
biktima sa ekstrahudisyal nga pagpamatay, 11 ka 
mangunguma kag walo ka hors de combat ang 
ginpagwa nga mga kaswalti sa 20 ka mga peke 
nga engkwentro sa sini nga tuig. Gingamit man 
ang peke nga engkwentro para sa paghinabon sa 
mis-encounter, patarasak nga pagpaniro, paslaw 
nga pagpatay, iligal nga pag-aresto, iligal nga 
pagdetine, pagpangastigo, pagpangbomba kag 
pagbayolar sa tawhanon nga kinamatarung sa 
hors de combat. 

Matingkad sa ini nga mga kaso ang pag-ab- 
dak kag pagpatay kay National Democratic Front 
of the Philippines (NDFP) peace consultant Ro- 


CASES OF 
HUMAN RIGHTS VIOLATIONS 
IN NEGROS ISLAND 
@ Extrajudicial Killings 
@ Abductions 
@ Other Human Rights Violations 


gelio Posadas sadtong Abril, pagtiro-patay sa 
lima ka hors de combat (isa ang anum ka bulan 
nga nagabusong) kag isa ka traysikol drayber sa 
Brgy. Tabugon, Kabankalan City, Negros Occi- 
dental sadtong Setyembre kag ang pagpatay sa 
mag-asawa nga mangunguma sa Brgy. Canlusong 
1, E.B. Magalona, Negros Occidental sadtong 
Oktubre. 

Sa pihak nga bahin, wala huya nga ginpahid 
sang 94th IB sa NPA ang ila brutal kag mapintas 
nga pagpatay sa pamilya Fausto (mag-asawa kag 
ila duha ka menor nga kabataan) sa Himamaylan 
City, Negros Occidental sadtong Hunyo. Apang 
indi matiplang ang pumuluyo bangud biktima na 
sa mga pagpangharas sang 94th IB ang nasambit 
nga pamilya antes ang masaker. 

Nagdamo ang mga kaso sang pagpang-abdak 
sa mga sibilyan sa sini nga tuig. Padayon nga 
ginapangita sa mga pamilya ang duha ka habal- 
habal drayber kag si Lyngrace Marturillas, isa pa 
nga upod ni Posadas nga gin-abdak sadtong Ab- 
ril. Responsable man ang militar sa pagkadula ni 
Deah Lopez sa Sipalay City, Negros Occidental 
kag pagpatay sa iya upod nga traysikol drayber 
sadtong Setyembre. 

Lapnagon ang militarisasyon sa mga komu- 


nidad sa kaumhan kag kontrolado sang militar 
ang hulag sang pumuluyo. Pilit sila nga ginpagiya 
sa mga operasyon militar. Nakaagum man sang 
pagpangastigo kag iligal nga pag-aresto ang mga 
mangunguma kag ginpato-patoan sang mga kaso 
sa mga reaksyonaryong pwersa sa estado. Sa sini 
nga tuig, 24 ka mangunguma ang iligal nga 
gindakop sang pasistang militar, pito ang mga 
senior citizen. Sa bulan sang Hulyo kag Agosto 
ang may pinakamadamu nga pagpang-aresto sa 
mga mangunguma. 

Nabutang sa kadelikaduhan ang kabuhi sang 
pumuluyo tungod sa pagpangsaka-saka kag pag- 
pangransak sa ila puluy-an kag iligal nga pag- 
pangkuha sa militar sa ila mga pagkabutang. 
Apektado ang pangabuhian sang mga mangu- 
nguma bangud sa pagtenir sa militar sa malawig 
nga panahon sa mga kabalayan, eskwelahan, mga 
simbahan, mga tribal hall sang Indigenous 
People, gym kag barangay hall. 

Sige-sige ang pagpangharas kag pagpang- 
redtag sa mga tropa sang 94th, 15th kag 47th IB 
sa mga myembro sang mga asosasyon sang mangu- 
nguma sa Kabankalan City kag Cauayan, Negros 
Occidental. Amo man ang ginahimo sang 11th IB 
sa mga organisasyon sang mangunguma sa Sta. 
Catalina kag Siaton, Negros Oriental. Sa Northern 
Negros, biktima man ang mga kooperatiba sang 
mga mangunguma sa pagkontrol kag pagpasilabot 
sang 79th IB. Ang mga lider masa iligal nga gin- 
aresto sa pasistang militar kag ginpato-patoan 
sang mga kaso. 

Sa kasyudaran, gina-redtag kag ginapani- 
lagan sang mga pwersa sang reaksyonaryong es- 


tado ang mga aktibista, pamatan-on kag estudyante 
kag progresibo nga hanay kaangay sang com- 
munity workers sang Paghidaet sa Kauswagan 
Development Group (PDG). 

Ang paglunsar sang Retooled Community 
Support Program (RCSP) sa mga komunidad sang 
kaumhan kabahin sang triad operations sang AFP 
nga naghimo sang pagpaniktik sa mga hulag sang 
mga residente kag pagpanginto. Agud mangin 
malapit sa pumuluyo, ilabi na sa mga pamatan- 
on, nagpatigayon sang bayle kag liga ang mga 
katapo sang 94th IB sa Himamaylan City. Apang 
sa likod sini, naghimo sila sang kahalitan ilabi na 
sa kababayen-an. Biktima sa pangpanglugos ang 
duha ka babaye (isa ang menor de edad) sa 
nasambit nga militar sadtong Agosto. 

Sini nga tuig, wala kaluoy nga gina-ulamid sa 
mga operasyon militar ang mga bata. Pinakating- 
kad ang pagpatay sa duha ka menor de edad nga 
kabataan sang pamilya Fausto. Si Marx Cairo 
Salino, bata sang mag-asawa nga Pulang 
hangaway, ang lapit tatlo ka tuig nga hostage 
sang pasistang 79th IB kag ara pa gihapon sa 
kustodiya sang Department of Social Welfare and 
Development (DSWD) sa Escalante City, Negros 
Occidental. Padayon man ang pagpangita sa 11th 
IB kag pagbutang sang padya sa bata sang NPA 
sa Southeast Negros. 

Daku nga kalapasan sang internasyunal nga 
makitawhanon nga laye ang indi pagrespeto sa 
kinamatarung sang mga kababaenhan kag mga 
bata. Suno sa Declaration on the Protection of 
Women and Children in Emergency Conflict sang 
United Nations General Assembly sadtong Dis- 

yembre 14, 1974, ginakabig nga krimen ang 
"tanan nga porma sang pagpanumpo kag mapintas 
kag indi makitawhanon nga pagtratar sa 
kababaenhan kag mga bata, lakip na ang pag- 
priso, tortyur, pagtiro, madamuan nga pag- 
aresto, kolektibo nga pagpangsilot, pagpangguba 
sa puluy-an kag pwersahan nga pagpabakwit, 
nga ginhimo sang mga pwersa nga belligerent 
(pwersa nga naglunsar sang gyera nga 
nagapaidalom sang internasyunal nga laye kag 
makitawhanon nga kondukta sang gyera) sa 
dalagan sa mga operasyon militar..." 

Ginagamit sa rehimen Marcos II ang pasismo 
kag terorismo batok sa pumuluyo agud pangapinan 
ang nagahari nga sahi. Sa pagkaido-ido sa im- 
peryalistang US, dugang nga ginpursige sang re- 
himen Marcos II ang mga neoliberal nga 
patakaran nga naghatag pabor sa interes sang 
mga dalagku komprador kag dalagku agalon may- 
duta kakunsabo ang mga burukrata kapitalista. 
Lapnagon ang pagmina sa kabukiran, pagpang- 
agaw sang duta paagi sa reklasipikasyon kag 
kombersyon sang mga kadutaan, reklamasyon sa 
mga baybay, kag pribatisasyon sa mga pampub- 
liko nga mga yutilidad kag iban pa. 

Ang metodikal nga paggamit sang kapintas 
para pangapinan ang pang-ekonomiya nga in- 
teres sang naghari nga sahi kag sa amo nga US 
isa ka matingkad nga kinaiya sa tagumatyon nga 
nagaharing sistema. Sa paglala sang krisis, ginalau- 
man nga mas maglala ang krimen sang estado ilabi 


na nga nagapreparar ang US sa isa ka inter-imperya- 
lista nga gyera kontra sa China. 

Kinahanglan hiliusa nga atubangon sang 
pumuluyo ang pasismo kag terorismo sang reak- 
syonaryo nga estado. Ibuyagyag ang mga brutal 
nga krimen sang AFP, PNP, kag NTF-Elcac kag 
pamatukan ang militarisasyon sa kaumhan. 
Dapat idemanda sang pumuluyo ang ila tawhanon 
kag demokratiko nga kinamatarung agud mauntat 
ang kultura sang impunidad nga sistematiko nga 
ginagamit sang AFP, PNP kag NTF-Elcac. Dapat 
ipanawagan ang pagkakas sa NTF-Elcac kag 
pagbasura sa MO 32 kag Anti-Terror Law. Pama- 
tukan ang mga proyekto nga makahalit sa 
kinaiyahan kag makaguba sa palangabuhian. 

Dapat ipanawagan ang pagbalik sang ne- 
gosasyon pangkalinong sa tunga sang NDFP kag 
Gobyerno sa Repubika sa Pilipinas (GRP). Agud 
malab-ot ang makatarunganon kag pangmalawi- 
gon nga kalinong, kinahanglan nga tampad sa 
pagsulbar sa ugat nga kabangdanan sang 
nagalungtad nga armado nga komplikto sa 
pungsod. 

Subongman, kinahanglan pabaskugon sang 
NPA sa pagpamuno sang Partido ang inaway 
banwa, upod ang masang ginapigos kag gi- 
nahimuslan. Dapat matinugahon kag pursigido 
nga iduso ang armado nga paghimakas, re- 
bolusyon agraryo kag pagtukod sa baseng masa 
agud atubangon ang nagasingki kag desperado 
nga atake sang reaksyonaryo nga estado. ff 

ginpatay sa peke nga engkwentro 


SA BULAN SANG NOBYEMBRE, 
DUHA ka sunud-sunod nga peke 
nga engkwentro ang ginkomiter 
sa mga tropa sang AFP. Duha ka 
mangunguma ang ginpatay sang 
15th IB kag duha ang iligal nga 
gin-aresto sang 94th IB sa pag- 
pasibangud nga mga katapo sang 
NPA ang mga biktima. 

Brutal nga ginpatay sa mga 
tropa sang 15th IB sanday War- 
ren Cadarin kag Jovy Morefio sa 
Sityo Cambaga, Brgy. Yaoyao, 
Cauayan, sadtong Nobyembre 7. 
Ginpagwa sa nasambit nga militar 
nga mga NPA sila nga napatay 
sa engkwentro. 

Gin-abdak si Cadarin sa mga 
soldado sang 15th IB sang nangu- 
ling siya sa ila lugar sa Sityo In- 
dangawan, Brgy. Manlucahoc, 
Sipalay City sadtong Nobyembre 
4. Pagkasunod adlaw, ang pamilya 
nangayo sang bulig sa barangay 
kag sa isa ka lokal nga radio sta- 
tion. Nakibot na lang ang pamilya 
sang ginpasibangdan si Cadarin 
nga isa ka NPA nga napatay sa 
kuno engkwentro sa banwa sang 
Cauayan. Samtang, si Moreno 
isa ka lunsay nga mangunguma 
halin sa Brgy. Agboy, Candoni, 
Negros Occidental. 

Sa ikaduha nga insidente, 
Nobyembre 8, alas 8:00 sang aga, 
isa ka oras ang patarasak nga 
pagpalupok sang mga katapo sang 
94th IB sa suba sa Sityo Pisok, 
Brgy. Buenavista, Himamaylan City. 
Ginpagwa nga naka-engkwentro 
sila sang mga NPA sa lugar. 

Imbes nga engkwentro, gin- 
dakop sa 80 ka mga katapo sang 
94th IB sanday Joel Casusa, sobra 
40 anyos kag Jenny Radles, sob- 
ra 50 anyos, kag gindala sa hi- 
gad suba sa nasambit nga sityo. 
Gin-interogar kag ginpahug sila 
sa nasambit nga militar. Anay tsir- 
man sa Kauswagan sang Mangu- 

nguma sa Brgy. Buenavista (KMB) 
si Casusa kag aktibo nga katapo 
sang amo nga asosasyon si Radles. 
Ikaduha na ini ka beses nga pag- 
dakop kay Casusa halin 2019. Na- 
dismiss ang pato-pato nga kaso sa 
iya bangud sa kakulang sang 
ebidensya. 

Sa Central Negros, ginpang- 
saka sa mga tropa sang 62nd IB 
ang mga kabalayan sang duha 
ka pamilya sang mangunguma 
sadtong Nobyembre 13 sa mga 
nabukid nga barangay sang Binal- 
bagan, Negros Occidental. Gin- 

suspetsahan sila nga mga sup- 
porter sang NPA. 

Pilit nga ginsulod sang isa ka 
platun nga pwersa sang 62nd IB 
ang balay ni Maximo Cañete sa 
Sityo Tangkuban, Brgy. Amontay. 
Ginkuha ang ila handheld radio 
kag selpon. Ginpahug man sila nga 
patyon kon indi manugid sa pre- 
sensya sang NPA. 

Sa sini man nga adlaw, pilit 
nga ginsulod ang balay ni Melvin 
Vilando sa Sityo Omot, Brgy. San- 
tol kag pilit nga ginpaako nga 
nagsuporta sa NPA. 

Samtang, pilit man nga gin- 
pagiya si Carlo Garde, isa ka 
mangunguma, sa mga operasyon 
militar sang 62nd IB sa lugar. 

Subongman, naglab-ot sa 
masobra 150 ka tropa sa 62nd 
IB ang nakapakat sa Guihulngan 
City kag Vallehermoso, Negros 
Oriental kag La Castellana, 
Negros Occidental. Ginapang- 
saka-saka sa nasambit nga militar 
ang mga kabalayan sang mangu- 
nguma, gina-imbestigar kaangot 
sa mga presensya sang NPA kag 
pilit nga ginapa-ako nga katapo 
ukon supporter sang NPA. 

Ginhimo ini sa mga katapo 
sang 62nd IB halin Nobyembre 
21 kag 22 sa mga sityo sang 
Banderahan, Amumuyong kag 
Cambaogon sang Brgy. Trinidad, 
mga barangay sang Calupaan 
kag Hilaitan, tanan sakop sang 
Guihulngan City. Ginkomiter man 
ini sa nasambit nga militar sad- 
tong Nobyembre 23 sa Sityo 
Mampayao, Brgy. Malangsa: Sityo 
Mapun-as, Brgy. Guba kag Brgy. 
Molobolo, sakop sang Valleher- 


moso kag sa mga sityo sang 
Brgy. Mansalanao, La Castel- 
lana sadtong Nobyembre 27. 

Halin Nobyembre 24 tubtob 
27, gintineran sa mga katapo 
sang 62nd IB ang mga eskwela- 
han kag mga kabalayan sang 
pumuluyo sa mga barangay sang 
Basak, Tacpao, Bulado kag 
Binobohan nga mga sakop sang 
Guihulngan City samtang gin- 
okupar sa nasambit nga militar 
ang barangay hall sa Brgy. 
Mansalanao, La Castellana sad- 
tong Nobyembre 27. 

Ikaduha ka beses nga gin- 
kadtoan sang mga katapo sang 
62nd IB ang pamilya Garsula sa 
Sityo Patag, Brgy Riverside, Isa- 
bela, Negros Occidental sadtong 
Nobyembre 23, sang gab-i kag 
Nobyembre 24 sang kaagahon. 
Ginpasibangdan sila nga supporter 
sang NPA. 

Sa una nga insidente, na- 
kasibilyan ang mga soldado sang 
62nd IB kag nagpakuno-kuno nga 
NPA kag ginkuhaan sang P2,000 
nga kwarta ang nasambit nga 


.e....e....e..e.e...e.e.....:7ceecceceeeecece 


pamilya. 

Sa ikaduha nga insidente, 
pilit nga ginransak sa nasambit 
nga militar ang puluy-an sa 
pamilya Garsula, ginpang-ukay 
kag ginkuha ang mga kagamitan 
lakip na ang wala maisip nga 
kantidad sang kwarta. 

Sa banwa sang La Castel- 
lana, halos indi na makagiho si 
Don-don Dandoy, isa ka mangu- 
nguma, sang ginkastigo siya sa 
mga tropa sang 62nd IB sa 
sadtong Nobyembre 29 sang 
aga sa Sityo Buragwak, Brgy. 
Manghanoy sa nasambit nga 
banwa. 

Pilit nga ginsaka ang puluy- 
an sang mangunguma nga si 
Junior Mohaya, isa ka senior 
citizen sa mga soldado sang 
62nd IB sadtong Nobyembre 29 
sa Sityo Mandayao-4, Brgy. 
Kamandag, La Castellana. Sa ini 
man nga adlaw, ginpangsaka- 
saka ang mga kabalayan sang mga 
mangunguma sa proper sang 
Brgy. Budlasan, Canlaon City, 
Negros Oriental. fF 


Bayani sang Rebolusyon 


katilingban. 

Ginakabig nga mga baganihan sang katilingban 
Bangud sa ila kinaalam kag kapisan 

Paagi sa pagtikad sa lapad nga kadutaan 
Mabuhi ang pumuluyo sa bilog kalibutan. 


Sa ila kusog pangabudlay nakasandig, pag-uswag 
sang katilingban 

Para ekonomiya sang pungsod, may kauswagan 
Sa sina, ang pangabuhi may kasulhayan 

Kag indi mag-antus sa gutom ang katawhan. 


Sila ang sahing mayorya sa katilingban 

Ginakabig bilang pwersa nga sandigan 

Mga mangunguma nga ginpigos kag ginhimuslan 
Sang sistemang malapyudal kag malakolonyal nga 


Ang ini nga sistema, amo ang nagapaantus sa ila 
Sa malawig nga panahon, nakagapos sa kadena 
Sa duguon nga kamot sang agalon may duta 

Nga kakunsabo ang dalagkong kapitalista. 


Apang kadenang gapos, handa nga bugtuon 
Para lang nga makaluwas sa pagkaulipon 
Batok sa reaksyunaryong estado nga hakog sa 
gahom 

Labi na sa agalong may duta nga mga sakon. 


Apang mangunguma, maisog nga nanindugan 
Handa ipakigbato, duta nga pangabuhian 
Namuklat, nag-organisa kag nagmartsa 
dululongan 

Agud demokratikong kinamatarung sa duta, 
pakigbatoan. 


Imbis duta nga ulumhan, nangin biktima sang 
militarisasyon 

Gamit ang militar, ginwasak, napundar nga 
progresibong organisasyon 

Nangin biktima sila sa pagpangsalbeyds, 
abdaksyon 

Kag pagpangmasaker sa sibilyan, sang mga walay 
balatyagon. 


Agud tabunan, kasal-anan kag kabutigan 
Gipalapnag na NPA kuno ang target sang mga 
pasistang butigon 

Pamilya sang biktima, pilit nga pasugiron 

Sa mga imbento nga estorya batok sa 
rebolusyonaryong organisasyon. 

Apang indi mintras magpadayon ang ila 
kalakasan 

Kusog sang mangunguma, handa makig-away kag 
manindugan 

Ipakigbato ang tunay nga reporma sa kadutaan 
Kag pagwasak sang pyudalismo sa kaumahan. 


Sa diin paghari sang monopolistang agalon, 
kumprador, wasakon 

Ibasura ang liberalisasyon sa agrikultura nga 
mapang-ulipon 

Pinaagi lamang sa pagpasulong sa armadong 
rebolusyon 

Halin sa kaumahan pakadto sa kasyudaran nga 
pagpasulong. 


Mga mangunguma, bayani kamo para sa 
demokratikong rebolusyon 

Nagapangunang pwersa para kahilwayan 
maangkon 

Katimbang ang mamumugon sa pagpundar sang 
pungsodnon industriyalisasyon 

Agud sosyalismo nga handom, maangkon sa 
palaabuton. fP 


